**Саба муниципаль районы мәгариф оешмаларында “Туган телләр һәм халыклар бердәмлеге елы” уңаеннан февраль аенда узган чаралар**

5нче февраль көнне Шәмәрдән авылының «Салават күпере» балалар бакчасында һәм Шәмәрдән лицеенда «Көмеш кыңгырау» газетасы журналистлары белән очрашу булды. Лицейда очрашу “Тарих эзләреннән” дип исемләнгән чара белән башланып китте. Әлеге чарада районыбыз укучылары кунакларга татар халкының бәйрәм-йолалары, гореф-гадәтләреннән күренешләр, уеннар күрсәттеләр. Халкыбызның милли ризыклары һәм чәй белән сыйладылар.

Очрашуның икенче өлеше лицей китапханәсендә “Әдәби кафе” исеме астында дәвам итте. Театральләштерелгән чара аша “Көмеш кыңгырау”ның нәни укучылары газетаның тарихы белән таныштылар. Үзләре дә матур шигырьләр сөйләп, биеп һәм җырлап күрсәттеләр. Ә газетаның бүгенге көн яшәеше белән хөрмәтле кунакларыбыз “Көмеш кыңгырау”ның баш мөхәррире Ризидә Гасыймова белән аның урынбасары Лилия Фәттахова үзләре таныштырдылар. Очрашу кичәсе бик күңелле һәм җылы мөнәсәбәттә узды.

3-5нче февраль көннәрендә Саба муниципаль районы Балалар иҗат үзәгендә Туган телләр һәм халыклар бердәмлеге елы уңаеннан район күләмендә «ТалантФест» балалар иҗаты конкурс-фестивале узды. Конкурсны 3нче февраль көнне “Хореография " номинациясендә катнашучылар ачып җибәрде. Бу көнне бәйгедә район мәгариф учреждениеләренең 17 бию коллективы катнашты. Чара нәтиҗәләре буенча ике яшь төркемендә җиңүчеләр ачыкланды.4нче февраль көнне конкурста «Вокал-соло» номинациясендә катнашучылар осталыкларын күрсәтте. 5нче февральдә сәхнәдә вокаль-инструменталь ансамбльләр чыгыш ясады. Фестиваль күңелле узды, бәйгедә катнашучылар барысы да үзләренең чыгышларыннан канәгать калдылар, тамашачылар белән аралашудан шатлык кичерделәр һәм иҗади илһам алдылар. Февраль аенда Казан шәһәрендә туган телләр һәм әдәбият буенча республика олимпиадаларының йомгаклау этаплары булып узды. Әлеге олимпиадаларда Саба районы укучылары актив катнашты һәм уңай нәтиҗәләр күрсәтте. Районыбыз укучылары барлыгы 36 призлы урын алуга иреште.

Февраль аенда районыбыз мәктәпләре арасында “Милли почмак” бәйгесе дәвам итә. Бәйге шартлары буенча һәр мәктәп үзендә милли почмак булдырырга һәм аны матур итеп презентацияли белергә тиеш. Әлеге чарада барлык мәктәпләр дә бик теләп катнаша. Бүгенге көндә һәр мәктәп коридорын төрле милләтләргә багышланган күргәзмәләр бизи. Бәйге нәтиҗәләре 1нче март көнне билгеле булачак.

Февраль- март айларында 4-5нче сыйныф укучылары өчен районкүләм “Киләчәккә адым” дип исемләнгән фәнни-гамәли конференция үткәрелә. Конференция кысаларында һәр укучы үз проектын яклап чыгыш ясый. Чыгышларны мәгариф идарәсе методистларыннан торган жюри бәяли.

Ел башында мәктәп китапханәләрендә “И туган тел, и матур тел!” дип исемләнгән китап күргәзмәләре оештырылды, алар ай саен яңартылып тора.

Февраль аенда барлык белем бирү оешмаларында М.Җәлил иҗатына багышланган әдәби чаралар узды.

Ел дәвамында районыбызда “Туган телләр һәм халыклар бердәмлеге елы” кысаларында район һәм республика күләмендә төрле әдәби һәм искә алу кичәләре, бәйге һәм бәйрәм концертлары оештыру күздә тотыла.